Afbrænding af landsbyer er nok noget, de fleste forbinder med vikingernes togter og krigshandlinger gennem historien. Men torsdag fandt en landsbyafbrænding sted nær Aars. Det er Rebild Kommune, der foretager en såkaldt "skånsom afbrænding" af Borremosefæstningen, som er en befæstet landsby fra jernalderen. - Vi ville gerne have haft, at fæstningen udelukkende var dækket af lyng, men græsset har overtaget. Så nu brænder vi for første gang fæstningen af, og så håber vi, at området bliver dækket af lyng, siger forskningschef og arkæolog Bjarne Henning Nielsen fra Vesthimmerlands Museum. Græsset dør, lyngen overlever Afbrændingen af fæstningen foregår i tæt samarbejde med Vesthimmerlands Museum og Nordjyske Museer. Formålet er at fremme væksten af lyngplanter frem for det græs, som i længere tid har etableret sig og nu næsten har overtaget bevoksningen på fortidsmindet. Græsset gør det vanskeligt for publikum at finde mange af jernalderhusene og den stenbrolagte vej. - Græsset dør ved afbrændingen, mens lyngen overlever, siger Bjarne Henning Nielsen. Borremosefæstningen blev dannet for omkring 2300 år siden. Her opførte jernalderbønder en landsby, som blev befæstet med vold og voldgrav. Borremoselandsbyen er optaget som et af de 100 vigtigste fundsteder i Danmark.

Referat:
Borremosefæstningen, der er en befæstet landsby fra jernalderen, er blevet brændt af. Det skal give lyngen mulighed for at blomstre i området.